text: [{"text_idx": "#000002", "text": "Bilondololwa bya Bipangujo bya mu Bible"}, {"text_idx": "#000003", "text": "Bingidilwa bya Kwifunda Nabyo Bible"}, {"text_idx": "#000004", "text": "Madrame a Butangi bwa Bible"}, {"text_idx": "#000005", "text": "Mapya Atala Baneni ba ku Bisanji"}, {"text_idx": "#000007", "text": "Nsaka kutanga kino kishinte mu %"}, {"text_idx": "#000009", "text": "Le tukata mutyima ku bika mu mwingilo wetu?\nMwanda waka tudi na Bingidilwa bya Kufundija Nabyo?\nLe i kingidilwa\u2019ka kyosaka kwingidija biyampe?"}, {"text_idx": "#000010", "text": "Le tukata mutyima ku bika mu mwingilo wetu?"}, {"text_idx": "#000012", "text": "Le i kingidilwa\u2019ka kyosaka kwingidija biyampe?"}, {"text_idx": "#000014", "text": "YESU KIDISHITU wa\u0304di sendwe wa mbao kupwa ke mwingidi. (Mako 6:3; Loma 15:8) Wa\u0304ingile senene ino mingilo yonso ibidi. Byaa\u0304di sendwe wa mbao, we\u0304fundile muswelo wa kwingidija bingidilwa byandi mwanda wa kupunga bintu biyampe bya mityi. Kadi byaa\u0304di mwingidi, wa\u0304ingidije buyuki bwandi buvule bwa Bisonekwa mwanda wa kukwasha bantu bevwanije bubine bwa mu Kinenwa kya Leza. (Mateo 7:28; Luka 24:32, 45) Yesu paa\u0304bwenye myaka 30, wa\u0304lekele mwingilo wa bu sendwe wa mbao, wa\u0304ikala ke mwingidi, mwanda wa\u0304di uyukile amba uno o mwingilo wa mvubu mpata wa aye kwingila. Wa\u0304nenene amba Leza wa\u0304mutumine pano pa ntanda mwanda wa kusapula myanda miyampe ya Bulopwe bwa Leza. (Mateo 20:28; Luka 3:23; 4:43) Yesu wa\u0304di utele mutyima ku kusapula myanda miyampe mu bu\u0304mi bwandi, kadi wa\u0304di usaka bakwabo nabo basapule\u2019yo.\u200b\u2014Mateo 9:35-38."}, {"text_idx": "#000015", "text": "2 Bavule motudi ke basendwepo ba mbao, ino batwe bonso twi bengidi bafundija bakwetu myanda miyampe. Uno mwingilo otwingila na Leza udi na mvubu mpata. O mwanda twitwanga bu \u201cbengidi bengila pamo na Leza.\u201d (1 Kodinda 3:9; 2 Kodinda 6:4) Twitabije byobya bya\u0304nenene mulembi wa mito\u0304to amba: \u201cKinenwa kyobe kyonsololo i bubine.\u201d (N\u0303imbo ya Mito\u0304to 119:159, 160) Kinenwa kya Yehova bo abo bubine. O mwanda tusakanga kuyuka shi twingidijanga \u201ckinenwa kya bubine mobifwaninwe\u201d mu busapudi. (Tanga 2 Temote 2:15.) Nanshi tufwaninwe nyeke kulonga bukomo bwa kwingidija Bible na bwino, kingidilwa kyetu kinekine kya kufundija nakyo bakwetu myanda ya Yehova, Yesu, ne ya Bulopwe. Pa kwitukwasha tulupule bipa biyampe mu busapudi, bulongolodi bwa Yehova i bwitupe bingidilwa bikwabo bya kamweno, kadi netu tufwaninwe kuyuka mwa kwibingidijija. Bino bingidilwa bibadilwa mu Bingidilwa Byetu bya Kufundija Nabyo."}, {"text_idx": "#000016", "text": "3. Le tufwaninwe kuta mutyima ku bika mu mwingilo wetu, ne Bilongwa 13:48 witukwasha namani tulonge namino?"}, {"text_idx": "#000017", "text": "3 Ubwanya padi kwiipangula mwanda waka twibita bu Bingidilwa bya Kufundija Nabyo pa kyaba kya bu Bingidilwa bya Kusapula Nabyo. I mwanda \u201ckusapula\u201d i kupa\u0304na musapu, ino \u201ckufundija\u201d i kushintulula musapu mwanda wa muntu evwanije byobya byaivwana kupwa bimutonone alonge\u2019po kintu. Mu kino kitatyi kityetye kyashala\u2019ko mu ino ngikadilo, tufwaninwe kuta mutyima ku kushilula bifundwa bya Bible ne kufundija bantu bubine mwanda wa bekale bana ba bwanga ba Kidishitu. Kino kitulomba kukimba na bupyasakane boba bonso \u201cbadi na mutyima muyampe wa kukamona bu\u0304mi bwa nyeke\u201d ne kwibakwasha bashilule kwingidila Yehova.\u200b\u2014Tanga Bilongwa 13:44-48."}, {"text_idx": "#000018", "text": "4. Le i muswelo\u2019ka otubwanya kusokola boba \u201cbadi na mutyima muyampe wa kukamona bu\u0304mi bwa nyeke\u201d?"}, {"text_idx": "#000019", "text": "4 Le i muswelo\u2019ka otubwanya kusokola boba \u201cbadi na mutyima muyampe wa kukamona bu\u0304mi bwa nyeke\u201d? Ku bene Kidishitu babajinji, muswelo umo kete wa\u0304di wa kusokola bano bantu i kusapula. Yesu we\u0304nenene bandi bana ba bwanga amba: \u201cMu kibundi kyonso kikatampe nansha kityetye momutwela, kimbai\u2019mo yewa mufwaninwe.\u201d (Mateo 10:11) Netu tufwaninwe kulonga namino dyalelo. Na bubine, shi bantu badi na budimbidimbi, mitatulo, nansha kuta mutyima ku myanda ya Leza mpika, ketukasakepo\u2019nka bateje myanda miyampe. Tukimbanga bantu bampikwa budimbidimbi, betyepeje, kadi basaka kuyuka bubine. Tubwanya kudingakanya kukimba kotukimba bantu na byobya bya\u0304di bilonga Yesu paa\u0304di sendwe wa mbao. Kumeso kwa kupunga kipungwa, mulango, lupungu, nansha kintu kikwabo, wa\u0304di bidi ufwaninwe kusokola mutyi muyampe. Ebiya wa\u0304sela bingidilwa byandi, wa\u0304ingidija bwino bwandi, ne kupunga kintu. Muswelo umo onka dyalelo, netu tufwaninwe bidi kusokola bantu bampikwa budimbidimbi, kupwa ketwingidija bingidilwa ne bwino bwetu mwanda wa kwibakwasha bekale bana ba bwanga.\u200b\u2014Mateo 28:19, 20."}, {"text_idx": "#000023", "text": "6 Tulata twa bupempudi. Tuno tulata i tutyetye ino i kingidilwa kiyampe kituyukanya ku bantu ne kwibaludikila pa diteba dyetu dya . Pa diteba dyetu, babwanya kuyukila\u2019po myanda mivule itutala enka ne kulomba kifundwa kya Bible. Bantu 400 000 ne kupita balombanga kwifunda Bible pa , kadi bantu tutwa na tutwa balon\u0303anga namino difuku ne difuku! Ubwanya kwilamija\u2019ko tulata tutyetye twa bupempudi ne kwitwingidija powisamba na bantu bomwitana nabo mu bula bwa difuku."}, {"text_idx": "#000024", "text": "7 Tukanda twa Lwito. Kakanda ka lwito lwa ku kupwila kwetu kanena\u2019mba: \u201cTukwita wifunde Bible na Batumoni ba Yehova.\u201d Kadi kanena\u2019mba ukokeja kulonga namino \u201cku kupwila kwetu kwa bantu bonso\u201d \u201cnansha kwifunda na muntu.\u201d Nanshi tukanda twa lwito twituyukanyanga ku bantu ne kwita boba \u201cbayukile amba kudi byobasakilwa ku mushipiditu\u201d befunde netu Bible. (Mateo 5:3) Na bubine twitanga bantu ba\u0304ye ku kupwila kwetu, ekale betabije nansha kupela kwifunda Bible. Shi abaiya ku kupwila kwetu, bemwenanga muswelo obabwanya kwifunda myanda mivule ya mu Bible."}, {"text_idx": "#000025", "text": "8. Mwanda waka i biyampe bantu ba\u0304ye ku kupwila kwetu nansha\u2019tu musunsa umo? Leta kimfwa."}, {"text_idx": "#000026", "text": "8 I biyampe twendelele kwita bantu ba\u0304ye ku kupwila kwetu nansha\u2019tu musunsa umo. Mwanda waka? Mwanda shi abaiya, bakamona\u2019mba Batumoni ba Yehova bafundijanga bubine bwa mu Bible ne kukwasha bantu bayuke Leza, bintu kebilon\u0303angapo bipwilo bya bubela. (Isaya 65:13) Kimfwa, ba mulume ne mukaji bamo ba mu E\u0301tats-Unis ba Ray ne Linda bemwenine kuno kwishila pano kepadi myaka. Badi bakulupile mudi Leza kadi badi basaka kumuyuka senene. Ebiya bakwata butyibi bwa kwenda mu bipwilo byonso bya mu kyabo kibundi mwanda wa kubandaula bintu bibidi kumeso kwa kutwela\u2019ko mu kimo. Kibajinji, badi basaka kuyuka kintu kampanda pa kipwilo\u2019kya, ne kya bubidi, bantu ba mu kipwilo bafwaninwe kuvwala bu bantu bengidila Leza. Byebalombele myaka mivule mwanda kwadi bipwilo bingi. Ino batyumukwa mutyima bininge. Kebayukilepo kintu nansha kimo, kadi bantu ba mu bipwilo badi bavwala bya busenga. Abo pa kupwa kutwela mu kipwilo kya mfulo, Linda waenda ku kaji, Ray nandi wakajokela ku njibo. Paadi ujokela ku njibo, wapityila bidi dya ku Njibo ya Bulopwe. Wanena\u2019mba \u2018Leka bidi ntwele\u2019mo, ntale bipita\u2019mo.\u2019 Na bubine, wemwenine bintu biyampe kasha\u0304! Bonso ku Njibo ya Bulopwe badi biyampe kadi bya bulunda, bavwele biyampe. Ray washikata ku mulongo wa kumeso kadi wasangela byaefundile! Kino kituvuluja muntu we\u0304sambi\u0304le\u2019po mutumibwa Polo, yewa wa\u0304ile ku kupwila musunsa mubajinji, wa\u0304nena\u2019mba: \u201cBine Leza udi mu bukata mwenu.\u201d (1 Kodinda 14:23-25) Kupwa Ray washilula kwiya ku kupwila Dya Yenga dyonso. Mwenda mafuku, washilula ne kwiya ku kupwila kwa mu bukata bwa yenga. Linda nandi washilula kwiya ku kupwila, ne kadi nansha byobadi kebadi na myaka 70 ne musubu, befundile Bible, kupwa babatyijibwa."}, {"text_idx": "#000028", "text": "9 Matrakte. Tudi na matrakte mwa\u0304nda mu bingidilwa byetu. Ape\u0304langa kwingidija, kadi endekanga biyampe pa kushilula mi\u0304sambo. Tamba\u2019tu trakte mubajinji wa mu ano matrakte ulupulwa mu 2013, ke kutampwe kintu kya matrakte midiyala itano! Ano matrakte onso adi muswelo umo. Shi uyuke\u2019tu muswelo wa kwingidija\u2019ko umo, ubwanya kwingidija onso. Le i muswelo\u2019ka obwanya kwingidija trakte pa kushilula mi\u0304sambo na muntu?"}, {"text_idx": "#000029", "text": "10 Padi usakanga kwingidija trakte unena\u2019mba Lelo Bulopwe bwa Leza I Bika? Lombola muntu kipangujo kidi pangala, kupwa umwipangule amba: \u201cLe kasha\u0304 kodi mwiipangule amba Bulopwe bwa Leza i Bika? Le abe amba i . . . ?\u201d Kupwa munene atonge malondololo amo pa asatu. Pa kyaba kya kumulombola shi walondolola bya bine nansha bya bubela, abe pu\u0304tula\u2019tu trakte pa kipindi kinena\u2019mba \u201cBible Unena\u2019mba,\u201d munda mwa trakte ne kumutangila bisonekwa bidi\u2019po, kya Danyele 2:44 ne kya Isaya 9:6. Kupwa kwa mi\u0304sambo yenu, mwipangule kipangujo kidi panyuma mu kamutwe ka mwanda kanena\u2019mba \u201cLanguluka\u2019po Bidi,\u201d amba: \u201cLelo bu\u0304mi bukekala namani mu buludiki bwa Bulopwe bwa Leza\u201d? Ubwanya kukalondolola kino kipangujo poka\u0304ya monka. Shi mubetana nandi monka, ubwanya kwingidija kifundwa kya 7 kya boloshile Myanda Miyampe Itamba Kudi Leza!, kingidilwa kya kushilula nakyo bifundwa bya Bible."}, {"text_idx": "#000030", "text": "11. Lelo mapepala etu alupwilwanga bika, ne tufwaninwe kuyuka bika pa ano mapepala?"}, {"text_idx": "#000031", "text": "11 Mapepala. Kiteba kya Mulami ne Langukai! i mapepala alupulwanga bininge ne kwalamunwa pano pa ntanda! Bantu ba mu matanda meshileshile byobatan\u0303anga ano mapepala, mitwe ya myanda ya pa kibalu ilupulwanga mu muswelo wa kusangaja bantu konsokonso. Tufwaninwe kwingidija mapepala mwanda wa kukwasha bantu bate mutyima ku bintu bya mvubu mpata mu bu\u0304mi dyalelo. Ino dibajinji, tufwaninwe kuyuka bidi muntu mwine obalupwidile dipepala ne dipepala."}, {"text_idx": "#000033", "text": "12 Langukai! i mulupwilwe bantu bayukile bityetye nansha kubulwa kuyuka myanda ya mu Bible. Padi kebayukilepo kintu nansha kimo pa bufundiji bwa bene Kidishitu, kebakulupilepo mu bipwilo, nansha padi kebayukilepo amba Bible ubwanya kwibakwasha mu bu\u0304mi bwabo. Kitungo kine kya Langukai! i kya kukulupija mutangi amba Leza udi\u2019ko. (Loma 1:20; Bahebelu 11:6) Kadi ukwashanga mutangi etabije amba Bible \u2018i kinenwa kya Leza binebine.\u2019 (1 Tesalonika 2:13) Manimelo asatu a mu 2018 adi na mitwe ya myanda inena\u2019mba: \u201cDishinda dya Bu\u0304mi bwa Nsangaji,\u201d \u201cBintu 12 Bileta Nsangaji mu Kisaka,\u201d ne \u201cBukwashi ku Boba Badi na Njia.\u201d"}, {"text_idx": "#000035", "text": "13 Kitungo kikatampe kya Kiteba kya Mulami kya bantu bonso i kushintulula bufundiji bwa mu Bible ku bantu bale\u0304mekele\u2019ko Leza ne Bible. Padi bayukile\u2019ko myanda kampanda ya mu Bible, ino pampikwa kwivwanija senene bufundiji budi\u2019mo. (Loma 10:2; 1 Temote 2:3, 4) Manimelo asatu a mu 2018 alondolola ku bino bipangujo: \u201cLelo Bible Ukidi na Mvubu Dyalelo?,\u201d \u201cLelo I Bika Bitutenge\u0304le Kumeso?,\u201d ne \u201cLelo Leza Ukutele Mutyima?\u201d"}, {"text_idx": "#000036", "text": "14. (a) Le mavideo ana\u0301 a mu Bingidilwa Byetu bya Kufundija Nabyo i malupwilwe bika? (b) Le i bintu\u2019ka biyampe byowemwenine pa kutadija ano mavideo?"}, {"text_idx": "#000037", "text": "14 Mavideo. Mu mafuku a Yesu, sendwe wa mbao wa\u0304di\u2019nka na bingidilwa bya makasa. Inoko pano, basendwe ba mbao bengidijanga ne bingidilwa bingila na mudilo wa nshinga, kimfwa maso, bya kutubula nabyo, ne bya kuseneja nabyo. Kutentekela pa mabuku matampe, potusapula dyalelo, tudi na mavideo malumbuluke a kutadija bantu. Mavideo ana\u0301 adi mu bingidilwa byetu i ano: Mwanda Waka Twifunde Bible?, I Bika Bilon\u0303wanga mu Kifundwa kya Bible?, I Bika Bilon\u0303wanga ku Njibo ya Bulopwe?, ne Lelo Batwe Batumoni ba Yehova\u2014Twi Ba\u0304ni? Mavideo me\u0304pi abwanya kulonga minite ibidi ne kwika kadi endekanga biyampe mu kwitana kubajinji. Mavideo malampe abwanya kwingidijibwa mu kujokela\u2019mo ku boba badi na kitatyi kivule. Ano mavideo i bingidilwa biyampe mwanda akokeja kukankamika bantu befunde Bible ne kwiya ku kupwila."}, {"text_idx": "#000038", "text": "15. Le kutala mavideo etu mu ludimi lwisamba bantu kubwanya kwibakwasha namani? Leta bimfwa."}, {"text_idx": "#000039", "text": "15 Kimfwa, kaka umo wetene na lolo umo wavilukile ku Mikronezi, wadi wisamba ludimi lwa Yapese. Uno kaka wamutadija video inena\u2019mba Mwanda Waka Twifunde Bible? mu ludimi lwa Yapese. Video pa kushilula, uno lolo wanena\u2019mba: \u201cEh, i lwetu ludimi. I bikomo kwitabija! Muneneno wandi ulombola\u2019mba i muntu wa kwetu. Wisambanga lwetu ludimi!\u201d Kupwa wanena\u2019mba usa kwenda akatange ne kutala bintu byonso bya mu lwabo ludimi pa . (Dingakanya na Bilongwa 2:8, 11.) Kimfwa kikwabo i kya kaka wa mu E\u0301tats-Unis udi na mwana\u0304 mwanabo ushikatanga mu ntanda mikwabo. Wamutumi\u0304ne pa Entelenete kashinda kamutweja pa ino video imo yonka mu ludimi lwandi. Watala video, wamulembela pa Entelenete amba: \u201cKipindi ki\u0304sambila pa lupusa lubi luludika ino ntanda kibakoke milangwe yami bininge. Nalombele kwifunda Bible.\u201d Kino kisangaja mpata mwanda ushikatanga mu ntanda mobakankeje mwingilo wetu!"}, {"text_idx": "#000041", "text": "16 Maboloshile. Le tukafundija bubine namani ku muntu kayukilepo kutanga biyampe nansha yewa kadipo na mabuku esambila pa Bible mu lwabo ludimi? Tubwanya kwingidija boloshile Teja Leza Amba Wikale Mu\u0304mi Nyeke. * (Tala kunshi kwa dyani.) Boloshile Myanda Miyampe Itamba Kudi Leza! i kingidilwa kiyampe pa kushilula bifundwa bya Bible. Ubwanya kulombola muntu mitwe ya myanda 14 idi pa kibalu kya panyuma ne kumunena atonge\u2019po wamusangaja. Kupwa shilula kwifunda nandi pa kifundwa kyaatonga. Le kodi mutompe kulonga namino mu kujokela\u2019mo? Boloshile wa busatu mu bingidilwa byetu i Le I Ba\u0304ni Balonga Kiswa-Mutyima kya Yehova Dyalelo? I mulupwilwe kufundija bifundwa bya Bible mwikadile bulongolodi bwetu. Shi usaka kuyuka muswelo wa kwingidija uno boloshile ku kifundwa ne kifundwa kya Bible, tala Kabuku ka ku Kupwila\u200b\u2014Bu\u0304mi ne Mwingilo wetu wa Bwine Kidishitu ka Kweji 3, 2017."}, {"text_idx": "#000042", "text": "17. (a) Lelo dibuku dyonso dya kwifunda didi na kitungo\u2019ka? (b) Le bapya bonso babatyijibwa bafwaninwe kulonga bika, ne mwanda waka?"}, {"text_idx": "#000043", "text": "17 Mabuku. Shi ubashilula kwifunda na muntu mu boloshile, ubwanya kutundulukila nandi kitatyi kyo-kyonso mu dibuku Lelo I Bika Bitufundija Bible? Kino kingidilwa kibwanya kukwasha bantu bayuke myanda mivule ya bufundiji bwa Bible bwa kyalwilo. Shi mwifundi waendelela, mubapu dino dibuku, ubwanya kwendeleja nandi mu dibuku Mwa Kwilamina mu Buswe bwa Leza. Kino kingidilwa kikafundija mwifundi mwa kwingidijija mison\u0303anya ya mu Bible mu bu\u0304mi bwandi bwa difuku ne difuku. Vuluka\u2019mba nansha shi muntu mupya wabatyijibwa, ufwaninwe kwendelela kwifunda kufika\u2019nka ne byapwa ano mabuku onso abidi. Kino kikamukwasha ekale na lwitabijo lukomo mudi Yehova ne kumulamata nyeke.\u200b\u2014Tanga Kolose 2:6, 7."}, {"text_idx": "#000045", "text": "18 Batwe Batumoni ba Yehova, tudi na kiselwa kya kufundija bantu \u201cmusapu wa bubine wa myanda miyampe\u201d ubwanya kwibaletela bu\u0304mi bwa nyeke. (Kolose 1:5; tanga 1 Temote 4:16.) Pa kusaka\u2019mba tufikile\u2019po, tudi na Bingidilwa bya Kufundija Nabyo byotusakilwa. (Tala kapango kanena\u2019mba \u201c Bingidilwa bya Kufundija Nabyo.\u201d) Twingidijei bino bingidilwa ponso potubwanya. Batwe bonso tubwanya kutonga i kingidilwa\u2019ka kya kwingidija ne kitatyi kya kwikingidija. Inoko tuvulukei amba kitungo kyetu ke kya kwabanyapo\u2019tu mabuku, kadi ketufwaninwepo kupa\u2019o bantu kebasangelapo musapu wetu. Kitungo kyetu i kya kulonga bantu bampikwa budimbidimbi bekale ke bana ba bwanga, bantu betyepeje, basaka bine kuyuka Leza, bantu badi \u201cna mutyima muyampe wa kukamona bu\u0304mi bwa nyeke.\u201d\u200b\u2014Bilongwa 13:48; Mateo 28:19, 20."}, {"text_idx": "#000046", "text": "^ mus. 5 Tala kishinte kinena\u2019mba \u201cSendwe wa Mbao\u201d ne kapango kanena\u2019mba \u201cBingidilwa bya Sendwe wa Mbao\u201d mu Kiteba kya Mulami 1 Kweji 8, 2010, mu Falanse."}, {"text_idx": "#000047", "text": "^ mus. 16 Shi muntu kabwanyapo kutanga ubwanya kumunena alonde mu boloshile Teja Leza, udi na bifwatulo bitupu."}]